'અપર હિલમાં ય બે ફાંટા પડે છેઃ સિલ્વર ઓક ટ્રેક અને બદામડી બાગ. સિલ્વર ઓક ટ્રેક એ અંગ્રેજોએ ઈંગ્લેન્ડથી લાવેલા વૃક્ષોને ઉછેરેલો વિસ્તાર છે. જ્યારે બદામડી બાગ એ ચેસનના વખતમાં હતું એ સહ્યાદ્રીનું મૂળ જંગલ છે. ચેસનની સાથે પંચગનીને વિસ્તારવામાં રૂસ્તમજી દુબાશ નામનો પારસી શેઠીયો ય હતો. તેણે અહીં બદામડી બાગ આસપાસ વિશાળ જમીન લીધી. ત્યાં પહાડો કોરાવ્યા. એ જ જગ્યાએ પછી તો પારસી શેઠીયાઓના બંગલા બંધાયા. એમાં સર ફિરોઝશાહ મહેતા પણ આવી જાય અને સર દિનશા પીટીટ, દિનશા વાચ્છા, અરદેશર ફરામજી અને જહાંગીર નુસરવાન પણ આવી જાય...'